Σειρά επιθέσεων σημειώθηκε σήμερα από φασιστικές ομάδες του εθνικιστικού «συλλαλητηρίου για τη Μακεδονία» σε δημοσιογράφους και φωτορεπόρτερ.

Ομάδα φασιστών, φορώντας κουκούλες, επιτέθηκε στον δημοσιογράφο Θωμά Ιακόμπι.

Στις 15:38, καθώς ο δημοσιογράφος κάλυπτε το συλλαλητήριο για ξένα μέσα ενημέρωσης στα οποία εργάζεται, μια οργανωμένη φασιστική ομάδα, τουλάχιστον 5 ατόμων, επί της οδού Πανεπιστημίου στη συμβολή με Κριεζώτου, αναγνώρισε τον Θ. Ιακόμπι ως συνεργάτη της Ανζελίκ Κουρούνης, φωνάζοντας: «εσύ δεν είσαι αυτός που έκανε το ντοκυμανταίρ για τη Χ.Α.;» και του επιτέθηκε χτυπώντας τον με γροθιές στο πρόσωπο.

Κατόπιν οι φασίστες ανάγκασαν τον Θ. Ιακόμπι να διαγράψει αρχεία από το κινητό του και κατέστρεψαν το δημοσιογραφικό μαγνητόφωνό του.

Ο Θωμάς Ιακόμπι συνέγραψε και συσκηνοθέτησε το ντοκυμανταίρ «Χρυσή Αυγή: Προσωπική Υπόθεση».

[ενημέρωση 22:02] Ακούστε το ηχητικό ντοκουμέντο της επίθεσης που ανακτήθηκε από τον κατεστραμμένο εξοπλισμό του Θ. Ιακόμπι:

Λίγη ώρα μετά, φασιστική ομάδα, άγνωστο μέχρι στιγμής αν πρόκειται για την ίδια, επιτέθηκε στον φωτορεπόρτερ Κωστή Νταντάμη, τραυματίζοντάς τον σοβαρά στο κεφάλι και ληστεύοντας τον εξοπλισμό του.

Στο #συλλαλητηριο χτύπησαν και έδειραν φωτορεπόρτερ.

Σοκάρει η μαρτυρία του για τους φασιστες που του επιτέθηκαν και τον έκλεψαν.

Μ αυτούς συναγελαζεστε.

Αυτή την δημοκρατία θέλετε κύριοι της #ΝΔ_ξεφτιλες που διοργανώσαμε αυτό το #συλλαλητήριο pic.twitter.com/maF5h1llvd — Marka (@Marka20963539) January 20, 2019

Οι φασιστικές ομάδες του «συλλαλητηρίου» επιτέθηκαν επίσης και χτύπησαν τον φωτορεπόρτερ Λευτέρη Παρτσάλη.

Καταγγελία του Δ.Σ. της Ένωσης Φωτορεπόρτερ Ελλάδας

[…] ομάδες ανθρώπων, με μαύρα ρούχα, ελληνικές σημαίες και σήμα με τον δικέφαλο αετό στα ρούχα τους, που είχαν μαζί τους φωτογραφίες από φωτορεπόρτερ […]

Το ΔΣ της Ένωσης Φωτορεπόρτερ Ελλάδας καταγγέλλει δολοφονική επίθεση «διαδηλωτών», στα πλαίσια του συλλαλητηρίου για το Μακεδονικό ζήτημα στο Σύνταγμα. Συγκεκριμένα, όπως προκύπτει μέσα από πλήρως διασταυρωμένες πληροφορίες, μια ομάδα μαυροντυμένων ατόμων με Ελληνικές σημαίες, που επιχείρησαν να ανέβουν στις σκάλες πέριξ του μνημείου του Άγνωστου Στρατιώτη για να εισέλθουν στον προαύλιο χώρο της Βουλής, επιτέθηκαν σε πέντε φωτορεπόρτερ. Τα στοιχεία των συναδέλφων είναι στην διάθεση του ΔΣ αλλά δεν αναφέρονται στην παρούσα καταγγελία για ευνόητους λόγους. Η επίθεση με ρόπαλα και με κατσαβίδι είχε ως αποτέλεσμα τον τραυματισμό ενός συναδέλφου, ο οποίος διακομίστηκε στο νοσοκομείο. Τον χτύπησαν στοχευμένα στο κεφάλι και σε άλλα σημεία του σώματος και του έκλεψαν τον εξοπλισμό. Οι υπόλοιποι συνάδελφοι γλίτωσαν με ελαφρά τραύματα από τα χτυπήματα, ωστόσο χάθηκε και εκλάπη μέρος του εξοπλισμού τους. Στην έρευνα των γεγονότων το ΔΣ της ΕΦΕ έλαβε γνώση για ομάδες ανθρώπων, με μαύρα ρούχα, ελληνικές σημαίες και σήμα με τον δικέφαλο αετό στα ρούχα τους, που είχαν μαζί τους φωτογραφίες από φωτορεπόρτερ. Προφανώς εγείρονται υποψίες ότι η σημερινή επίθεση μπορεί να είναι προσχεδιασμένη και οι συνάδελφοι φωτορεπόρτερ που καλύπτουν διαδηλώσεις να είναι στοχοποιημένοι. Το ΔΣ της ΕΦΕ εκφράζει τον αποτροπιασμό και την αγανάκτησή του για τέτοιες φασιστικές ενέργειες. Καλούμε όλες τις δημοκρατικές δυνάμεις του τόπου να καταδικάσουν την επίθεση και να αναλογιστούν κατά πόσο η δική τους ρητορική συμβάλει σε τέτοια συμβάντα και τέτοιου είδους φασιστικές επιθέσεις κατά ανθρώπων, της ελευθερίας του τύπου και φυσικά της ίδιας της δημοκρατίας. ΤΟ ΔΣ της ΕΦΕ